钦定古今图书集成/明伦汇编/家范典/第003卷 > 宋袁氏世范 > 《治家》
## 钦定古今图书集成/明伦汇编/家范典/第003卷 > 宋袁氏世范 > 《治家》

人之居家，须令垣墙高厚，藩篱周密，窗壁门关坚牢，
随损随修。如有水窦之类，亦须常设格子，务令新固，
不可轻忽。虽窃盗之巧者，穴墙剪篱，穿壁决关，俄顷
可办。比之颓墙败篱，腐壁敝门，以启盗者有间矣。且
免奴婢奔窜，及不肖子弟夜出之患。如外有窃盗，内
有奔窜，及子弟生事，纵官司为之受理，岂不重费财
力。

居止，或在山谷村野僻静之地，须于周围要害去处，
置立庄屋，招诱丁多之人居之。或有火烛窃盗，可以
即相救应。

凡夜犬吠，盗未必至，亦是盗来探试，不可以为“他”而
不警。夜间遇物有声，亦不可以为鼠而不警。

屋之周围须令有路，可以往来，夜间遣人十数遍巡
之。善虑事者，居于城郭，无甚隙地，亦为夹墙，使逻者
往来其间。若屋之内，则子弟及奴婢更迭巡警。
夜间觉有盗，便须直言有盗，徐起逐之，盗必且窜。不
可乘暗击之，恐盗之急，以刃伤我，及误击自家之人。
若持烛见盗，击之犹庶几。若获盗，而已受拘执，自当
准法，无过殴伤。

多蓄之家，盗所觊觎，而其人又多置什物，喜于矜耀，
尤盗之所垂涎也。富厚之家，若多储钱谷，少置什物，
少蓄金宝丝帛，纵被盗亦不多失。前辈有戒：“其家自
冬夏衣之外，藏帛以备不虞，不过百匹。”此亦高人之
见，岂可与世俗言。

劫盗有中夜炬火露刃排门而入人家者，此尤不可
不防，须于诸处往来路口，委人为耳目，或有异常，则
可以先知。仍预置便门，遇有警急，老幼妇女且从便
门走避。又须子弟及仆者平时常备器械，为御敌之
计。可敌则敌，不可敌则避，切不可令盗得我之人，执
以为质，则邻保及捕盗之人不敢前。

劫盗虽小人之雄，亦自有识见。如富家平时不刻剥，
又能乐施，又能种种方便，当兵火扰攘之际，犹得保
全，至不忍焚毁其屋。凡盗所快意于焚掠污辱者，多
是积恶之人。富家宜自省。

家居或有失物，不可不急寻。急寻则人或投之僻处，
可以复收，则无事矣。不急则转而出外，愈不可见。又
不可妄猜疑人，猜疑之当，则人或自疑，恐生他变。猜
疑不当，则正窃者反自得意。况疑心一生，则所疑之
人，揣其行坐辞色，皆若窃物，而实未尝有所窃也。或
已形于言，或妄有所执治，而所失之物偶见，或正窃
者，方获则悔将若何。

居宅不可无邻家，虑有火烛，无人救应。宅之四围如
无溪流，当为池井，虑有火烛，无水救应。又须平时抚
恤邻里有恩义。有士大夫平时多以官势残虐邻里。
一日为仇人刃其家，火其屋宅。邻里更相戒曰：“若救
火，火熄之后，非惟无功，彼更讼我，以为盗取他家财
物，则狱讼未知了期。若不救火，不过杖一百而已。”邻
里甘受杖而坐，视其大厦为煨烬，生生之具无遗，此
其平时暴虐之效也。

火之所起，多从厨灶。盖厨屋多时不扫，则埃墨易得
引火。或灶中有留火，而灶前有积薪接连，亦引火之
端也，夜间最当巡视。

烘焙物色过夜，多致遗火。人家房户多有覆盖宿火，
而以衣笼罩其上，皆能致火，须常戒约。

蚕家屋宇低隘，于炙簇之际，不可不防火。

农家储积粪壤，多为茅屋，或投死灰于其间，须防内
有馀烬未灭，能致火烛。

“茅屋须常防火。”“大风须常防火”，“《积油物》积石灰须常
防火。”此类甚多，切须询究。

富人有爱其小儿者，以金银珠宝之属饰其身；小人
有贪者，于僻静处坏其性命而取其物，虽闻于官而
寘于法，何益？

市邑小儿，非有壮夫携负，不可令游街巷，虑有诱略
之人也。

人之家居，井必有干，池必有栏，深溪急流之处，峭险
高危之地，机关触动之物，必有禁防，不可令小儿狎
而临之，脱有疏虞，归怨于人何及。

亲宾相访，不可多虐以酒，或被酒夜卧，须令人照管。
往时括苍有困客以酒，且虑其不告而去，于是卧于
空舍，而钥其门。酒渴索浆不得，则取花瓶水饮之，次
日启关，而客死矣。其家讼于官，郡守汪怀忠究其一
时舍中所有之物，云“有花瓶浸旱莲花，试以旱莲花
浸瓶中，取罪当死者。”试之验，乃释之。又有置水于案
而不掩覆屋，有伏蛇遗毒于水，客饮而死者。凡事不
可不谨，如此清晨早起，昏晚早睡，可以杜绝婢仆奸盗等事。
司马温公《居家杂仪》，令仆子非有警急修葺不得入
中门，妇女婢妾无故不得出中门，只令铃下小童通
传内外治家之法，此过半矣。

又

族人邻里亲戚，有狡狯子弟，能恃强凌人，损彼益此，
富家多用之以为爪牙，且得目前快意。此曹内既奸
巧，外常我顺，子弟责骂狎玩，常能容忍，为子弟者亦
爱之。他日家长既没之后，诱子弟为非者，皆此等人
也。大抵为家长者，必自老练，又其智略能驾驭此曹，
故得其力。至于子弟，须贤明如其父兄，则可无虑。中
材之人，鲜不为其鼓惑，以致败家。《唐史》有言：“妖禽孽
狐，当昼则伏息自如，得夜乃为之祥”，正谓此曹。若平
昔延接淳厚刚正之人，虽言语多拂人意，而子弟与
之久处，则有身后之益。所谓“快意之事常有损，拂意
之事常有益。”凡事皆然，宜广思之。

干人有管库者，须常谨其簿书，审其见存。干人有管
谷米者，须严其簿书，谨其管钥，兼择谨畏之人，使之
看守。干人有贷财本兴贩者，须择其淳厚，爱惜家累，
方可付托。盖中产之家，日费之计，犹难支吾，况受佣
于人。其饥寒之计，岂能周足。中人之性，目见可欲，其
心必乱。况下愚之人，见酒食声色之美，安得不动其
心？向来财不满其意，而充其欲，故内则与骨肉同饥
寒，外则视所见如不见。今其财物盈溢于目前，若日
日严谨，此心姑寝，主者事势稍宽，则亦何惮而不为
其始也？移用甚微，其心以为可偿，犹未经虑，久而主
不之觉，则日增焉，月益焉。积而至于一岁，移用已多，
其心虽惴惴无可奈何，则求以掩覆。至二年三年，侵
欺已大彰露，不可掩覆。主人欲峻治之，已近噬脐。故
凡委托干人，所宜警此。

“国家以农为重，盖以衣食之源在此。然人家耕种，出
于佃人之力，可不以佃人为重。遇其有生育、婚嫁、营
造、死亡，当厚赒之。耕耘之际，有所假贷，少收其息，水
旱之年，察其所亏，早为除减；不可有非理之需，不可
有非时之役；不可令子弟及干人私有所扰；不可因
其仇者告语，增其岁入之租；不可强其称贷，使厚供”
息，不可见其自有田园辄起贪图之意。视之爱之，不
啻如骨肉。则我衣食之源，悉藉其力，俯仰可以无愧
怍矣。

佃仆妇女等，有于人家妇女、小儿处称贷，莫令家长
知，而欲重息以生借钱谷，及欲借质物以济急者，皆
是有心脱漏，必无还意。而妇女、小儿不令家长知，则
不敢取索，终为所负。为家长者，宜常以此喻其家。
尼姑、道婆、媒婆、牙婆及妇人以买卖针灸为名者，皆
不可令入人家。凡脱漏妇女财物，及引诱妇女为不
美之事，皆此曹也。

池塘、陂湖、河埭蓄水以溉田者，须于每年冬月水涸
之际，浚之使深，筑之使固。遇天时亢旱，虽不至于大
稔，亦不至于全损。今人往往于亢旱之际常思修治，
至收刈之后则忘之矣。谚所谓“三月思种桑，六月思
筑塘”，盖伤人之无远虑如此。

池塘、陂湖、河埭，有众享其溉田之利者，田多之家当
相与率倡令田主出食，佃人出力，遇冬时修筑，令多
蓄水。及用水之际，远近高下，分水必均，非止利己，又
且利人，其利岂不博哉！今人当修筑之际，靳出食力，
及用水之际，奋臂交争，有以锄耰相殴至死者。纵不
死亦至坐狱被刑，岂不可伤！然至此者，皆由田主悭
吝之罪也。

桑果竹木之属，春时种植，甚非难事。十年二十年之
间，即享其利。今人往往于荒山闲地，任其弃废。至于
兄弟析产，或因一根荄之微，忿争失欢。比邻山地，偶
有竹木在两界之间，则兴讼连年。宁不思使向来天
不产此，则将何所争？若以争讼所费，佣工植木，则一
二十年之间，所谓材木不可胜用也。其间有以果木
逼于邻家，实利有及于其童稚，则怒而伐去之者，尤
无所见也。

人有小儿，须常戒约，莫令于邻里损折果木之属。人
养牛羊，须常看守，莫令于邻里踏践山地六种之属。
人养鸡鸭，须常照管，莫令于邻里损啄菜茹六种之
属。有产业之家，又须各自勤谨。坟墓山林，欲丛绿长
茂荫映，须高其墙围，令人不得逾越。园圃种植菜茹
六种，及有时果去处，严其篱围，不通人往来，则亦不
至临时责怪他人也。

人有田园山地界，至不可不分明。异居分析之初，置
产典买之际，尤不可不仔细。人之争讼，多由此始。且
如田亩有因地势不平，分一丘为两丘者；有欲便顺
并两丘为一丘者；有以屋基山地为田，又有以田为
屋基园地者；有改移街路水圳者。官中虽有经界，图
籍坏烂不存者多矣，况又从而改易，不经官司、邻保
验证，岂不大启争端？人之田亩有在上丘者，若常修
田畔，莫令倾倒。人之屋基园地，若及时筑叠垣墙，才损即修。人之山林，若分明挑掘沟堑，才损即修，有何
争讼？惟其卤莽，田畔倾倒，修治失时，屋基园地只用
篱围，年深坏烂，因而侵占山林，或用分水，犹可辩明。
间有以木、以石、以坎为界，年深不存，及以坑为界而
外，又有一坑相似者，未尝不启纷纷不决之讼也。至
于分析止凭阄书，典买止凭契书，或有卤莽，该载不
明，公私皆不能决，可不戒哉！间有典买山地，幸其界
至有疑，故令《元契》称说不明，因而包占者。此小人之
用心遇明，官司自正其罪矣。

“分析之家，置造阄书，有各人止录己分所得田产者，
有一本互见他分者，止录己分，多是内有私曲，不欲
显暴，故常多争讼。若互见他分，厚薄肥瘠，可以毕见，
在官在私，易为折断。此外或有宣劳于众，众分弃与
田产；或有一分独薄，众分弃与田产；或有因妻财因
仕宦置到，来历明白，或有因营运置到，而众不愿分”
者，并宜于阄书后开具。仍须断约不在开具之数则
为漏阄。虽分析后许应分人别求均分，可以杜绝隐
瞒之弊，不至连年争讼不决矣。

人有求避役者，虽私分财产甚均，而《阄书》砧基则妆
在一分之内，令一人认役，其他物力低小，不须充应。
而其子孙有欲执书契而掩有之者，遂兴诉讼。官司
欲断从实，则于文有碍，欲以文为断而情则不然。此
皆俗曹初无远见，规避于目前，而贻争于身后，可不
鉴此。

人有已分财产而欲避免差役，则冒同宗有官之人
为“一户籍”者，皆他日争讼之端由也。

县道贪污，遇有析户印阄，则厚有所需。人户惮于所
费，皆匿而不印，私自割析。经年既深，贫富不同，恩义
顿疏，或至争讼。一以为已分，失去阄书，一以为分财
未尽，未立阄书。官中从文则碍情，从情则碍文，故多
久而不决之患。凡析户之家，宜即印《阄书》，以杜后患。
人户交易，当先凭牙家索取阄书砧基，指出丘段围
号，就问见佃人有无界至，交加典卖，重叠次问其所
亲有无应分人出外未回，及在卑幼未经分析，或系
弃产，必问其初应与不应受弃；或寡妇、卑子执凭交
易，必问其初曾与不曾勘会。如系转典卖，则必问其
元契已未，投印有无诸般违碍，方可立契。如有寡妇、
幼子应押契人，必令人亲见其押字，“如价贯年月四
至亩角必即书填。应债负货物不可用，必支见钱，取
钱必有处所，担钱人必有姓名。已成契后必即投印，
虑有交易在后而投印在前者。已印契后，必即离业，
虑有交易在后而管业在前者。已离业后必即割税，
虑因循不割税而为人告论，以致拘没者。”官中条令，
惟交易一事最为详备，盖欲以杜争端也。而人户不
悉，乃至违法交易，及不印契、不离业、不割税，以至重
叠交易，词讼连年不决者，岂非人户自速其辜哉？
凡邻近利害，欲得之产，宜稍增其价，不可恃其有亲
有邻，及以典至买及无人敢买，而扼损其价，万一他
人买之，则悔且无及，而争讼由之以兴也。

凡田产有交关违条者，虽其价廉，不可与之交易，他
时事发到官，则所费或十倍。然富人多要买此产，自
谓“将来拼钱与人打官司”，此其癖不可救，然自遗患
与患及子孙者甚多。

凡交易必须项项合条，即无后患。不可凭恃人情契
密，不为之防。或有失欢，则皆成争端。如交易取钱未
尽，及赎产不曾取契之类，宜即理会去著，或即闻官，
以绝将来词诉。切戒切戒。

“贫富无定势，田宅无定主，有钱则买，无钱则卖。”买产
之家，当知此理，不可苦害卖产之人。盖人之卖产，或
以阙食，或以负债，或以疾病死亡、婚嫁争讼，已有百
千之费，则鬻百千之产。若买产之家即还其直，虽转
手无留，且可以了其出产。欲用之一事而为富。不仁
之人，知其欲用之急，则阳距而阴钩之，以重扼其价。
既成契，则姑还其直之什一二，约以数日而尽偿。至
数日而问焉，则辞以未办。又屡问之，或以数缗授之，
或以米谷及他物高估而补偿之。出产之家必大窘
乏，所得零微，随即耗散，向之所拟以办某事者，不复
办矣，而往还取索夫力之费，又居其中。彼富家方自
窃喜以为善谋，不知天道好还，有及其身而获报者，
有不在其身而在其子孙者。富家多不之悟，岂不迷
哉？

又

兼并之家，见有产之家子弟昏愚不肖，及有缓急，多
是将钱强以借与。或始借之时，设酒食以媚悦其意。
或既借之后，历数年不索取，待其息多，又设酒食招
诱，使之结转并息为本，别更生息，又诱勒其将田产
折还。法禁虽严，多是幸免，维天网不漏。《谚》云：“富儿更
替做。”盖谓迭相酬报也。

又

凡人之敢于举债者，必谓“他日之宽馀可以偿也。”不
知今日之无宽馀，他日何为而有宽馀？譬如百里之路，分为两日，行则两日皆办。若欲以今日之路，使明
日并行，虽劳苦而不可至。凡无远识之人，求目前宽
馀，而那积在后者，无不破家也。切宜鉴此。

凡有家产，必有税赋。须是先截留输纳之资，却将赢
馀分给日用。岁入或薄，只得省用，不可侵支输纳之
资。临时为官中所迫，则举债认息，或托揽户兑纳，而
高价算还，是皆可以耗家。大抵曰贫曰“俭”，自是贤德，
又是美称，切不可以此为愧。若能知此，则无破家之
患矣。

又

起造屋宇，最人家至难事，年齿长壮，世事谙历，于起
造一事犹多不悉，况未更事，其不因此破家者几希。
盖起造之时，必先与匠者谋，匠者惟恐主人惮费而
不为，则必小其规模，节其费用。主人以为力可以办，
锐意为之。匠者则渐增广其规模，至数倍其费，而屋
犹未及半。主人势不可中辍，则举债鬻产。匠者方喜
兴作之未艾，工镪之益增。余尝劝人“起造屋宇，须十
数年经营，以渐为之，则屋成而家富自若。盖先议基
址，或平高就下，或增卑为高，或筑墙穿池，逐年渐为
之，期以十馀年而后成。次议规模之高广，材木之若
于细至椽桷篱壁竹木之属，必藉其数，逐年买取，随
即斲削，期以十馀年而毕备。次议瓦”石之多少，皆预
以馀力积渐而储之，虽僦雇之费，亦不取办于仓卒，
故屋成而家富自若也。